Raumalaisen miehen epäillään syyllistyneen törkeän pahoinpitelyn yritykseen perjantai-iltana.

Mies oli mennyt kerrostalolle, jossa oletti asuvan maahanmuuttajia. Hän oli mennyt talossa olleeseen asuntoon ja pyytänyt pari pulloa olutta siellä asuvilta ulkomaalaisilta työntekijöiltä.

Ne juotuaan mies oli vaatinut lisää olutta, mutta enempää hänelle ei tarjottu. Silloin mies oli ottanut puukon esille ja osoitellut sillä asunnossa olijoita. Miehen poistuttua asunnosta hänen peräänsä oli lähdetty porukalla. Pihalla raumalainen oli ilmoittajien mukaan yrittänyt lyödä puukolla yhtä perään lähteneistä.

Mies otettiin kiinni ja toimitettiin poliisivankilaan. Poliisille hän kertoi vastustavansa maahanmuuttoa ja menneensä siksi olettamaansa vastaanottokeskukseen.